ประชาชนจำนวนมากเดินทางมารอเฝ้าทูลละอองธุลีพระบาทรับเสด็จสมเด็จพระเจ้าอยู่หัว ในโอกาสเสด็จพระราชดำเนินไปทรงเปิดงานอุ่นไอรัก คลายความหนาว สายน้ำแห่งรัตนโกสินทร์
ประชาชนจำนวนมากเดินทางมารอเฝ้าทูลละอองธุลีพระบาทรับเสด็จสมเด็จพระเจ้าอยู่หัว ในโอกาสเสด็จพระราชดำเนินไปทรงเปิดงานอุ่นไอรัก คลายความหนาว สายน้ำแห่งรัตนโกสินทร์ และทรงจักรยาน Bike อุ่นไอรัก จากพระลานพระราชวังดุสิตถึงสวนสุขภาพคลองลัดโพธิ์ จังหวัดสมุทรปราการ
 
ที่บริเวณพระลานพระราชวังดุสิตได้มีประชาชนที่พร้อมใจกันใส่เสื้อสีเหลือง สีฟ้า รวมถึงชุดไทยในสมัยรัชกาลที่ 5 และรัชสมัยต่างๆ เข้ามาร่วมชมงานอุ่นไอรัก คลายความหนาว สายน้ำแห่งรัตนโกสินทร์ ซึ่งสมเด็จพระเจ้าอยู่หัวจะเสด็จพระราชดำเนินไปทรงเปิดงานในเวลา 15.30 น. จากนั้นเวลา 17.00 น. จะทรงจักรยานนำประชาชนที่เข้าร่วมกิจกรรมปั่นจักรยาน Bike อุ่นไอรัก ผ่านตามเส้นทางประวัติศาสตร์ คูคลองที่สำคัญ จากพระลานพระราชวังดุสิตถึงสวนสุขภาพ คลองลัดโพธิ์ จังหวัดสมุทรปราการ 
โดยรอบพื้นที่พระลานพระราชวังดุสิตถูกเนรมิตรให้เป็นพื้นที่จัดแสดงนิทรรศการบอกเล่าประวัติศาสตร์ที่สำคัญและคุณค่าของสายน้ำแห่งรัตนโกสินทร์ และแมกไม้นานาพันธุ์ ความงดงามของศิลปะสร้างแบบจำลองพระที่นั่งไอศวรรย์ทิพยอาสน์พระที่นั่งกลางน้ำ เรือพระที่นั่ง และรูปแบบอาคารบ้านเรือนของกรุงรัตนโกสินทร์ 
ขณะที่สนามเสือป่ามีร้านค้าในพระบรมวงศานุวงศ์ การจำหน่ายอาหารตลาดบก ตลาดน้ำ การแสดงมหรสพ การซื้อสลากชิงโชค และการออกร้านของหน่วยงานภาครัฐและเอกชน ซึ่งประชาชนที่มาต่างมีสีหน้ายิ้มแย้ม เดินชมบริเวณโดยรอบอย่างมีความสุขและตั้งใจรอเฝ้าทูลละอองธุลีพระบาทรับเสด็จสมเด็จพระเจ้าอยู่หัวชื่นชมพระบารมี 
ขณะที่บรรยากาศโดยรอบพื้นที่เจ้าหน้าที่ส่วนต่างๆ ได้จัดเตรียมความพร้อมอย่างเต็มที่ ขณะที่ประชาชนที่จะเข้าร่วมงานให้นำบัตรประชาชนยื่นแสดงตัวจุดคัดกรองทั้ง 4 ด้านรอบพื้นที่ ซึ่งจะมีเจ้าหน้าที่ตำรวจ ทหารและจิตอาสาคอยดูแลอำนวยความสะดวกทุกคนอย่างใกล้ชิด